РЕГЛАМЕНТ (ЕС) 2019/88 НА КОМИСИЯТА

от 18 януари 2019 година

за изменение на приложение II към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от ацетамиприд в определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за ацетамиприд са определени в приложение II към Регламент (ЕО) № 396/2005.

(2) В рамките на процедура по разрешаването на употребата на продукт за растителна защита, съдържащ активното вещество ацетамиприд при трапезни маслини и маслини за производство на масло, в съответствие с член 6, параграф 1 от Регламент (ЕО) № 396/2005 бе подадено заявление за изменение на съществуващите МДГОВ.

(3) Такова заявление беше подадено и за употребата на ацетамиприд при ечемик и овес.

(4) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(5) Европейският орган за безопасност на храните („Органът“) направи оценка на заявленията и на докладите за оценка, като обърна специално внимание на рисковете за потребителите, а когато е приложимо — и за животните, и даде обосновано становище по предложените МДГОВ (2). Органът изпрати това становище до заявителя, до Комисията и до държавите членки и го предостави на разположение на обществеността.

(6) В своето обосновано становище Органът стигна до заключението, че са спазени всички изисквания по отношение на данните и че поисканите от заявителя изменения на МДГОВ са приемливи от гледна точка на безопасността на потребителите, което се основава на оценка на експозицията на потребителите от 27 конкретни европейски потребителски групи. Органът взе предвид най-актуалната информация относно токсикологичните свойства на веществото. Нито дългосрочната експозиция на посоченото вещество чрез консумация на всички хранителни продукти, които биха могли да го съдържат, нито краткосрочната експозиция, дължаща се на прекомерна консумация на съответните продукти, показаха, че има риск от превишаване на допустимата дневна доза или на острата референтна доза.

(7) В рамките на процедурата по подновяването на одобрението на активното вещество ацетамиприд в съответствие с Регламент (ЕО) № 1107/2009 на Европейския парламент и на Съвета (3) Органът представи заключение относно партньорската проверка на оценката на риска от употребата на активното вещество (4), в което бяха предложени нови токсикологични крайни точки. Тези крайни точки бяха съгласувани от Постоянния комитет по растенията, животните, храните и фуражите на 13 декември 2017 г. (5).

(8) В съответствие с член 43 от Регламент (ЕО) № 396/2005 Комисията поиска от Органа да извърши оценка на рисковете, които сегашните стойности на МДГОВ от ацетамиприд могат да представляват за потребителите предвид получените по-ниски стойности на острата референтна доза (ARfD).

(9) В обоснованото си становище (6) Органът констатира наличие на опасения за потребителите по отношение на ябълки, круши, праскови, зеле, китайско зеле, къдраво зеле, марули, къдрава листна ендивия, спанак, тученица, листно цвекло и целина. Държавите членки бяха приканени да съобщят за евентуални алтернативни добри селскостопански практики с по-занижена употреба на пестициди, които не биха довели до неприемлив риск за потребителите. Държавите членки посочиха алтернативни добри селскостопански практики за всички съответни продукти с изключение на китайско зеле, къдраво зеле и целина, за които МДГОВ следва да бъдат определени на съответната граница на определяне.

(10) Органът стигна до заключението, че по отношение на МДГОВ за къдрава листна ендивия част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите по отношение на алтернативните добри селскостопански практики, МДГОВ за съответния продукт следва да бъде включена в приложение II към Регламент (ЕО) № 396/2005 със стойността, определена от Органа. Тази МДГОВ ще бъде подложена на преглед; при този преглед ще се вземе предвид информацията, налична в периода от две години след датата на публикуване на настоящия регламент.

(11) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(12) Поради това Регламент (ЕО) № 396/2005 следва да бъде съответно изменен.

(13) Следва да се предвиди разумен срок преди прилагането на изменените МДГОВ, така че държавите членки, третите държави и стопанските субекти в областта на храните да могат да се подготвят за спазването на новите изисквания вследствие на изменението на МДГОВ.

(14) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложение II към Регламент (ЕО) № 396/2005 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 13 август 2019 г. По отношение на ацетамиприд при маслини за производство на масло, трапезни маслини, ечемик и овес обаче той се прилага от 13 февруари 2019 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 18 януари 2019 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats (Обосновано становище относно целевата оценка на някои съществуващи и пораждащи опасения МДГОВ от ацетамиприд и изменение на съществуващите МДГОВ при трапезни маслини, маслини за производство на масло, ечемик и овес). EFSA Journal (Бюлетин на ЕОБХ), 2018;16(5):5262.

(3) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(4) Заключение във връзка с партньорската проверка на оценката на риска от употребата на активното вещество ацетамиприд като пестицид. EFSA Journal (Бюлетин на ЕОБХ), 2016;14(11):4610.

(5) Доклад за прегледа на активното вещество ацетамиприд (SANTE/10502/2017 Rev. 4).

(6) Reasoned opinion on the focussed assessment of certain existing MRLs of concern for acetamiprid and modification of the existing MRLs for table olives, olives for oil production, barley and oats (Обосновано становище относно целевата оценка на някои съществуващи и пораждащи опасения МДГОВ от ацетамиприд и изменение на съществуващите МДГОВ при трапезни маслини, маслини за производство на масло, ечемик и овес). EFSA Journal (Бюлетин на ЕОБХ), 2018;16(5):5262.